
REGLAMENTS
Rīgā

	  19.06.2026. 
	Nr.
	  1-2/7 




Patentu valdes reglaments


Izdots saskaņā ar
Valsts pārvaldes iekārtas likuma
75. panta pirmo daļu

I. Vispārīgais jautājums

1. Reglaments nosaka Patentu valdes struktūru, darba organizāciju un struktūrvienību kompetenci.

II. Patentu valdes struktūra

2. Patentu valdes struktūru nosaka šajā reglamentā, struktūrvienību reglamentos un Patentu valdes amatu sarakstā.

3. Patentu valdes darbu vada Patentu valdes direktors (turpmāk – direktors). 

4. Patentu valdes struktūrvienības ir departamenti un nodaļas. Departamentu un nodaļu kompetenci nosaka attiecīgās struktūrvienības reglamentā. 

5. Direktora tiešā pakļautībā ir direktora vietnieks/Administratīvā un finanšu departamenta vadītājs (turpmāk – direktora vietnieks), personāla vadītājs, kvalitātes un risku vadītājs, kā arī šādas struktūrvienības:
5.1. Patentu departaments;
5.2. Preču zīmju un dizainparaugu departaments;
5.3. Attīstības un starptautiskās sadarbības departaments;
5.4. Juridiskā nodaļa.

6. Direktora vietnieka tiešā pakļautībā ir Administratīvais un finanšu departaments.


III. Patentu valdes darba organizācija

7. Direktors:
7.1. vada un organizē Patentu valdes darbu;
7.2. nodrošina Patentu valdes darbības stratēģijas izstrādi un īstenošanu;
7.3. izveido un pilnveido Patentu valdes organizatorisko struktūru;
7.4. apstiprina amatu sarakstus un aprakstus;
7.5. izdod rīkojumus un dod norādījumus nodarbinātajiem;
7.6. plāno Patentu valdes personālresursus, pieņem darbā un atbrīvo no darba nodarbinātos;
7.7. pārstāv Patentu valdi attiecībās ar valsts un pašvaldību institūcijām, starptautiskajām organizācijām, kā arī juridiskajām un fiziskajām personām.

8. Direktors dod uzdevumus direktora vietniekam, struktūrvienību vadītājiem, kvalitātes un risku vadītājam un personāla vadītājam, kā arī var dot tiešus uzdevumus ikvienam nodarbinātajam.

9. Direktora vietnieks:
9.1. aizvieto Patentu valdes direktoru viņa prombūtnes laikā;
9.2. vada Administratīvo un finanšu departamentu un nodrošina tam noteikto funkciju izpildi;
9.3. savas kompetences jautājumos pārstāv Patentu valdi attiecībās ar valsts un pašvaldību institūcijām, starptautiskajām organizācijām, kā arī juridiskajām un fiziskajām personām.

10. Direktora vietnieks dod uzdevumus pakļautībā esošajiem struktūrvienību vadītājiem. Direktora vietnieks var dot tiešu uzdevumu ikvienam pakļautībā esošās struktūrvienības nodarbinātajam.

11. Struktūrvienības vadītājs vada savas struktūrvienības darbu un dod uzdevumus struktūrvienības nodarbinātajiem.

12. Ja nodarbinātais ir saņēmis tiešu uzdevumu no amatā augstāka nodarbinātā, kurš nav viņa tiešais vadītājs, uzdevuma saņemšanas dienā viņš par to informē savu tiešo vadītāju.

13. Struktūrvienību darba organizācija un uzdevumi ir noteikti struktūrvienību reglamentos.

14. Direktora vietnieka, kvalitātes un risku vadītāja un personāla vadītāja pienākumi ir noteikti amata aprakstā.

IV. Struktūrvienību kompetence

15. Administratīvais un finanšu departaments: 
15.1 nodrošina finanšu vadības un budžeta procesu īstenošanu, tajā skaitā budžeta sagatavošanu, finanšu līdzekļu izlietojuma kontroli un analīzi;
15.2. nodrošina maksas pakalpojumu uzskaiti, maksājumu pārvaldību un to pašizmaksas noteikšanu;
15.3. nodrošina grāmatvedības procesu īstenošanu, tajā skaitā ieņēmumu un izdevumu  uzskaiti atbilstoši Valsts kases projektējumam;
15.4. nodrošina Patentu valdes informācijas sistēmu attīstību, drošības pārvaldību, darbības nepārtrauktību;
15.5. veic Patentu valdes mantisko vērtību iegādi un pārvaldību;
15.6. nodrošina drošu darba vidi Patentu valdes telpās;
15.7. organizē un nodrošina Patentu valdes lietvedību, dokumentu un arhīva pārvaldību, kā arī nodrošina klientu apkalpošanu;
15.8. veido un publicē Patentu valdes oficiālo izdevumu.

16. Attīstības un starptautiskās sadarbības departaments:
16.1. nodrošina Patentu valdes attīstības plānošanas dokumentu, stratēģijas un darba plānu izstrādi, aktualizēšanu, izpildes uzraudzību un darbības rezultātu izvērtēšanu;
16.2. plāno, piesaista, koordinē un nodrošina ārvalstu un starptautisko organizāciju finansētu vai līdzfinansētu projektu un aktivitāšu īstenošanu;
16.3. nodrošina Patentu valdes starptautisko sadarbību un ārējās attiecības, kā arī koordinē tās pārstāvību Latvijas, ārvalstu un starptautiskajās institūcijās;
16.4. nodrošina Patentu valdes komunikāciju, sabiedrības informēšanu un izglītošanu intelektuālā īpašuma tiesību aizsardzības jautājumos, tai skaitā uztur komunikācijas kanālus un koordinē sadarbības tīklus;
16.5. organizē un nodrošina Patentu valdes bibliotēkas darbību un specializēto intelektuālā īpašuma informācijas resursu pieejamību.

17. Patentu departaments:
17.1. nodrošina patentu, papildu aizsardzības sertifikātu un pusvadītāju izstrādājumu topogrāfiju pieteikumu izskatīšanu, veic to ekspertīzi, tai skaitā Eiropas patentu apstiprināšanu Latvijā;
17.2. administrē patentu un papildu aizsardzības sertifikātu spēkā uzturēšanas procedūras;
17.3. pieņem lēmumu par patentu, papildu aizsardzības sertifikātu un pusvadītāju izstrādājumu topogrāfiju reģistrāciju vai reģistrācijas atteikumu, kā arī citus lēmumus patentu, papildu aizsardzības sertifikātu un pusvadītāju izstrādājumu topogrāfiju reģistrācijas un pēcreģistrācijas procedūrās;
17.4. uztur Patentu reģistru un pusvadītāju izstrādājumu topogrāfiju reģistru, kā arī sagatavo izziņas no tiem;
17.5. nodrošina informācijas pakalpojumu izgudrojumu un pusvadītāju izstrādājumu topogrāfiju aizsardzības jomā sniegšanu.

18. Preču zīmju un dizainparaugu departaments:
18.1. nodrošina preču zīmju, dizainparaugu un amatniecības un rūpniecības ražojumu ģeogrāfiskās izcelsmes norāžu (turpmāk – ģeogrāfiskās izcelsmes norādes) pieteikumu, tai skaitā pieteikumu par starptautiskās preču zīmes vai dizainparauga reģistrācijas attiecinājumu uz Latviju, izskatīšanu; 
18.2. pieņem lēmumu par preču zīmju un dizainparaugu reģistrāciju vai reģistrācijas atteikumu, kā arī citus lēmumus preču zīmju, dizainparaugu reģistrācijas un pēcreģistrācijas procedūrās, kā arī pieņem lēmumus par ģeogrāfiskās izcelsmes norāžu pieteikumu atbilstību nacionālajā posmā;
18.3. uztur Preču zīmju reģistru un Dizainparaugu reģistru, sagatavo izziņas, kā arī nodrošina ar ģeogrāfiskās izcelsmes norādēm saistītās informācijas apriti.
18.4. nodrošina informācijas pakalpojumu preču zīmju un dizainparaugu aizsardzības jomā sniegšanu.

19. Juridiskā nodaļa:
19.1. sagatavo iekšējo normatīvo aktu un nodaļas kompetencē esošo dokumentu projektus, kā arī sniedz juridiskus atzinumus un konsultācijas;
19.2. koordinē Patentu valdes pārstāvību tiesvedības procesos;
19.3. nodrošina juridisko atbalstu publisko iepirkumu procedūrās Patentu valdes funkciju nodrošināšanai;
19.4. organizē profesionālo patentpilnvarnieku kvalifikācijas eksāmena procesu un uztur profesionālo patentpilnvarnieku sarakstu;
19.5. piedalās Rūpnieciskā īpašuma apelācijas padomes lietvedības nodrošināšanā;
19.6. nodrošina sankciju pārbaudes īstenošanu, kā arī konsultē par sankciju piemērošanas jautājumiem.

20. Struktūrvienības, kvalitātes un risku vadītājs un personāla vadītājs veic arī šādus vispārējus uzdevumus:
20.1. piedalās rūpnieciskā īpašuma jomas normatīvo aktu, politikas plānošanas dokumentu, Patentu valdes darbības pārskatu, informatīvu materiālu un citu dokumentu izvērtēšanā un izstrādē;
20.2. piedalās atzinumu sagatavošanā par citu institūciju normatīvo aktu projektiem;
20.3. sniedz priekšlikumus direktoram tiesību normu pilnveidošanai;
20.4. piedalās rezultatīvo rādītāju izstrādē, kā arī apkopo un analizē šo rādītāju izpildi;
20.5. izstrādā priekšlikumus Patentu valdes prioritāšu noteikšanā budžeta pieprasījuma izstrādes procesā, kā arī sniedz nepieciešamo informāciju budžeta pieprasījuma sagatavošanai;
20.6. nodrošina pārstāvību darba grupās, sanāksmēs, konferencēs, informatīvajos pasākumos rūpnieciskā īpašuma jomā;
20.7. sadarbojas ar valsts pārvaldes iestādēm, starptautiskajām organizācijām un ārvalstu intelektuālā īpašuma iestādēm, lai stiprinātu rūpnieciskā īpašuma vērtību;
20.8. piedalās starptautisko projektu plānošanā, pieteikumu izstrādē, nodrošina to īstenošanu;
20.9. nodrošina konsultāciju sniegšanu, atzinumu, atbilžu un viedokļu sagatavošanu;
20.10. nodrošina Patentu valdes pārstāvību tiesvedības procesos;
20.11. līdzdarbojas Patentu valdes tīmekļa vietnes satura papildināšanā un aktualizēšanā;
20.12. piedalās publisko iepirkumu plānošanā, iepirkumu dokumentācijas sagatavošanā un izvērtēšanā, kā arī sniedz atbalstu iepirkumu procedūru un iepirkuma līgumu īstenošanas gaitā;
20.13. veic nacionālo un starptautisko sankciju pārbaudes Patentu valdē;
20.14. piedalās profesionālo patentpilnvarnieku kvalifikācijas eksāmena procesa organizēšanā. 

V. Noslēguma jautājumi

21. Atzīt par spēku zaudējušu Patentu valdes 2022. gada 25. maija reglamentu 
Nr.1-2/4 “Patentu valdes reglaments”.

22. Reglaments stājas spēkā 2026. gada 1. jūlijā.

Direktors	A. Batalauskis


Saskaņots ar Tieslietu ministriju 2026. gada 15. jūnijā (atzinums Nr. 1-14.6/2077).



Velpe 67099660
Zommere 67099604

